**GUVERNUL ROMÂNIEI**

****

**Ordonanța Guvernului**

**pentru modificarea** **Legii nr. 95/2006****privind reforma în domeniul sănătăţii, republicată, cu modificările şi completările ulterioare, precum şi a altor acte normative din domeniul sănătăţii**

În temeiul art. 108 din Constituția României, republicată și al art.1 pct. VI poz. 4 din Legea nr. 134/2025 privind abilitarea Guvernului de a emite ordonanțe,

Guvernul României adoptă prezenta ordonanţă:

**ART. I. -**  **Legea 95/2006 privind reforma în domeniul sănătăţii republicată în Monitorul Oficial al României, Partea I, nr. 652 din 28 august 2015, cu modificările și completările ulterioare se modifică după cum urmează:**

**1.** **La articolul 48 alineatul (2), punctul (viii) se modifică și va avea următorul cuprins:**

„(viii) reducerea incidenţei cancerului de col uterin şi a altor afecţiuni asociate acestui virus prin vaccinare împotriva infecţiei cu HPV asigurată gratuit pentru fetele şi băieţii cu vârsta cuprinsă între 11 şi 26 de ani, în condițiile prevăzute de art. 242 alin. (3) - (7) și, respectiv, prin screening pentru cancerul de col uterin în condițiile prevăzute la art. 221 lit. d) și art. 232 alin. (34), cu respectarea prevederilor Legii nr. 293/2022 pentru prevenirea și combaterea cancerului cu modificările și completările ulterioare;”

**2.** **La articolul 58 alineatul (1) se modifică și va avea următorul cuprins:**

,,(1) Finanţarea programelor naţionale de sănătate se realizează astfel:

a) de la bugetul de stat, prin bugetul Ministerului Sănătății pentru programele naţionale de sănătate publică;

b) de la bugetul Fondului naţional unic de asigurări sociale de sănătate, pentru programele naţionale de sănătate curative;

c) de la bugetul de stat, prin bugetul Ministerului Sănătății, sub forma de transferuri în bugetul Fondului național unic de asigurări sociale de sănătate pentru programele naționale de sănătate publică implementate conform prevederilor art. 48 alin. (2) punctul (viii);

d) din alte surse, inclusiv din donaţii şi sponsorizări, în condiţiile legii.’’

**3. La articolul 169 alineatul (4) lit. a) și c) se modifică și vor avea următorul cuprins:**

 “ a) spitale clinice publice cu secţii/compartimente/laboratoare clinice;

(...)

 c) spitale private cu secţii/compartimente/laboratoare clinice”.

**4. La articolul 169 alineatul (4^1) se modifică și va avea următorul cuprins:**

“(4^1) Secţiile/Compartimentele/laboratoarele clinice se înfiinţează prin ordin al ministrului sănătăţii, la propunerea instituţiei de învăţământ medical superior.”

**5. La articolul 170 alineatul (1), literele h) și i) se modifică și vor avea următorul cuprins:**

“h) spitalul clinic - spitalul care are în componenţă secţii/compartimente/laboratoare clinice care asigură asistenţă medicală şi desfăşoară activitate de învăţământ, cercetare ştiinţifică medicală şi de educaţie medicală continuă (EMC), având relaţii contractuale sau fiind înfiinţat de o instituţie de învăţământ medical superior acreditată. Institutele, centrele medicale şi spitalele de specialitate care au în componenţă o/un secţie/compartiment/laborator clinic(ă) sunt spitale clinice. În spitalele clinice publice cu secţii/compartimente/laboratoare clinice, baza clinică de învăţământ medical se pune gratuit la dispoziţia instituţiilor publice de învăţământ medical superior acreditate. Pentru activitatea medicală, diagnostică şi terapeutică, personalul didactic este în subordinea administraţiei spitalului, în conformitate cu prevederile contractului de muncă;

i) secţiile/compartimentele/laboratoarele clinice - secţiile/compartimentele/laboratoarele de spital în care se desfăşoară activităţi de asistenţă medicală, învăţământ medical, cercetare ştiinţifică medicală şi de educaţie medicală continuă (EMC). În aceste secţii/compartimente/laboratoare este încadrat cel puţin un cadru didactic universitar, prin integrare clinică. Pentru activitatea medicală, diagnostică şi terapeutică, personalul didactic este în subordinea administraţiei spitalului, în conformitate cu prevederile contractului de muncă.”

**6.** **La articolul 178, alineatul (1), litera a) se modifică și va avea următorul cuprins:**

,,a) exercitarea oricăror alte funcţii sau activități, remunerate sau neremunerate, cu excepţia funcţiilor sau activităţilor în domeniul medical în aceeaşi unitate sanitară, a activităţilor didactice, de cercetare ştiinţifică, de creaţie literar-artistică şi a funcţiilor sau activităţilor neremunerate desfășurate în urma nominalizării prin ordin al ministrului sănătății, cu respectarea prevederilor lit. b) şi alin. (6);”

**7. La articolul 193, alineatul (24) se modifică și va avea următorul cuprins:**

,,(24) Prin excepţie de la prevederile alin. (21) şi (23), pentru implementarea obiectivelor de investiţii finanţate în cadrul Planului naţional de redresare şi rezilienţă al României - componenta 12 - Sănătate, prin Compania Naţională de Investiţii «C.N.I.» - S.A., în calitate de structură de implementare, astfel cum este definită potrivit art. 2 lit. j1) din Ordonanţa de urgenţă a Guvernului nr. 124/2021 privind stabilirea cadrului instituţional şi financiar pentru gestionarea fondurilor europene alocate României prin Mecanismul de redresare şi rezilienţă, precum şi pentru modificarea şi completarea Ordonanţei de urgenţă a Guvernului nr. 155/2020 privind unele măsuri pentru elaborarea Planului naţional de redresare şi rezilienţă necesar României pentru accesarea de fonduri externe rambursabile şi nerambursabile în cadrul Mecanismului de redresare şi rezilienţă, aprobată cu modificări şi completări prin Legea nr. 178/2022, cu modificările şi completările ulterioare, sumele aferente cotei Companiei Naţionale de Investiţii «C.N.I.» - S.A., a valorii TVA aferente acesteia, cofinantarii si contributiei beneficiarului se asigură de la bugetul de stat, din finanţarea publica naţională, prin bugetul Ministerului Sănătăţii, în calitate de coordonator de reformă şi/sau investiţii."

**ART. II.**  – **Ordonanța de urgență a Guvernului nr. 83/2000 privind organizarea şi funcţionarea cabinetelor de liberă practică pentru servicii publice conexe actului medical, publicată în Monitorul Oficial al României, partea I, nr. 291din 27 iunie 2000, aprobată cu modificări și completări prin Legea nr. 598/2001, cu modificările ulterioare, se modifică și se completează după cum urmează**:

1. **La articolul 1 alineatul (1), litera a) se modifică și va avea următorul cuprins:**

*”*a) tehnică dentară; fizică medicală; fizioterapie; sociologie; **optică și optometrie**; protezare - ortezare; protezare auditivă; audiologie; terapie vocală; nutriţie şi dietetică; biologie medicală, biochimie medicală şi chimie medicală;.”

2. **La articolul 1, după alineatul (2) se introduce un nou alineat, alin.(2^1), cu următorul cuprins:**

”(2^1) Prin excepție de la prevederile alin. (2), serviciile publice conexe actului medical de tehnică dentară se desfășoară în cadrul laboratorului de tehnică dentară”.

3. **La articolul 1, după alineatul (13) se introduce un nou alineat, alin.(14), cu următorul cuprins:**

”(14)Prin excepție de la prevederile alin.(6) – (13), serviciile publice conexe actului medical de biologie medicală, bichimie medicală și chimie medicală pot fi exercitate în baza autorizației de liberă practică emisă conform prevederilor alin.(3) și a certificărilor emise de Ministerul Sănătăţii privind obținerea titlului de specialist sau a gradului principal, exclusiv în:

1. laboratoare de analize medicale, toxicologie sau anatomie patologică;
2. în instituţii de învăţământ şi cercetare cu profil biomedical.**”**

**Art. III** – **Legea nr. 3/2021 privind prevenirea, diagnosticarea şi tratamentul infecţiilor asociate asistenţei medicale din unităţile sanitare şi din instituţiile medico-sociale şi de îngrijiri paliative din România, republicată în Monitorul Oficial al României nr. 42 din 17 ianuarie 2025, se completează după cum urmează:**

**La articolul 31, după litera h) se introduc patru noi litere, lit. i) – l), cu următorul cuprins:**

”i) aprobă, prin ordin al ministrului sănătății, normele de organizare a activităţilor de supraveghere, prevenire şi limitare a infecţiilor asociate asistenţei medicale în unităţile sanitare publice şi private cu paturi;

j) aprobă, prin ordin al ministrului sănătății, metodologia de raportare a infecţiilor asociate asistenţei medicale;

k) aprobă, prin ordin al ministrului sănătății, atribuțiile privind accidentele de expunere la produse biologice a personalului care lucrează în sistemul sanitar;

l) aprobă, prin ordin al ministrului sănătății, metodologiile specifice de supraveghere a infecţiilor asociate asistenţei medicale și metodologia de supraveghere a expunerii accidentale a personalului care lucrează în domeniul sanitar la produse biologice

**Art. IV – Ordonanța de urgență a Guvernului nr. 41/2023** **privind transferul reţelei sanitare a Ministerului Transporturilor şi Infrastructurii către alte ministere şi instituţii cu reţele sanitare proprii, aşa cum sunt reglementate la art. 4 alin. (2) din Legea nr. 95/2006 privind reforma în domeniul sănătăţii, publicată în Monitorul Oficial al României nr. 459 din data de 25.05.2023, cu modificările și completările ulterioare, se modifică după cum urmează:**

**1. La articolul 2, alineatul (8) se modifică și va avea următorul cuprins:**

”(8) Bunurile din domeniul public al statului aflate în administrarea unităților sanitare din subordinea Ministerului Transporturilor și Infrastructurii se transmit în administrarea, respectiv în domeniul public al entităților prevăzute la art. 1 alin. (1), prin hotărâre a Guvernului, în conformitate cu prevederile legale.”

**2. Articolul 7 se abrogă.**

**Art. V - Ordonanța de Urgență a Guvernului nr. 144/2008 privind exercitarea profesiei de asistent medical generalist, a profesiei de moașă și a profesiei de asistent medical, precum și organizarea și funcționarea Ordinului Asistenților Medicali Generaliști, Moașelor și Asistenților Medicali din România, publicată în Monitorul Oficial al României nr. 785 din data de 24.11.2008, aprobată prin Legea nr. 53/2014, cu modificările și completările ulterioare, se modifică și se completează după cum urmează:**

**1. La articolul 2 alineatul (1), după litera c) se introduce o nouă literă, lit. d), cu următorul cuprins:**

"d) termenul de asistent medical/tehnician desemnează profesionistul cu formare de asistent medical, alta decât cea de asistent medical generalist sau de moașă, atestată prin titlul oficial de calificare, care furnizează servicii de sănătate specifice domeniului de formare."

**2. La articolul 2 alineatele (2) și (3) se modifică și vor avea următorul cuprins:**

”(2) Profesiile de asistent medical/tehnician se exercită cu titlurile oficiale de calificare prevăzute de Nomenclatorul profesiilor de asistenți medicali generaliști, moașe și asistenți medicali/tehnicieni, denumit în continuare Nomenclator.

(3) Nomenclatorul prevăzut la alin. (2) se aprobă prin ordin al ministrului sănătății, la propunerea Ordinului Asistenților Medicali Generaliști, Moașelor și Asistenților Medicali din România.”

**3. La articolul 5 alineatul (3) se abrogă.**

**4. Anexa nr. 3 se abrogă.**

**Art. V - Modificările și completările prevăzute la punctul I punctele 1 și 2 intră în vigoare începând cu data de 1 octombrie 2025.**

**Art. VI – Cabinetele de tehnică dentară înființate până la data intrării în vigoare a prezentei ordonanțe își pot păstra titulatura.**

**Art. VII – Ordinele ministrului sănătății prevăzute la articolul III se elaborează în în termen de 90 zile de la data intrării în vigoare a prezentei ordonanțe.**